
IV. volebné obdobie

(N á v r h)

Zákon

z ..................... 2008,

ktorým sa mení a dopĺňa zákon č. 302/2001 Z.z. o samospráve vyšších územných celkov (zákon o samosprávnych krajoch) v znení neskorších predpisov


Národná rada Slovenskej republiky sa uzniesla na tomto zákone:

Čl. I

	Zákon č.302/2001 Z.z. o samospráve vyšších územných celkov (zákon o samosprávnych krajoch) v znení zákona č.445/2001 Z.z., zákona č.553/2003 Z.z., zákona č.369/2004 Z.z., zákona č.583/2004 Z.z., zákona č.615/2004 Z.z. a zákona č.628/2005 Z.z. sa mení a dopĺňa takto:
1. § 2 znie:
„§ 2
Orgánmi župy sú
a) župné zastupiteľstvo (ďalej len „zastupiteľstvo“),
b) župan.“.
2. V § 8 odsek 3 znie:
„(3) Návrh nariadenia, o ktorom má rokovať zastupiteľstvo, zverejní župný úrad (ďalej len „úrad“) jeho vyvesením na úradnej tabuli a na internetovej adrese samosprávneho kraja najmenej 15 dní pred rokovaním zastupiteľstva.“. 
3. V § 11 ods. 2 písm. j) sa slová „podpredsedov samosprávneho kraja (ďalej len „podpredseda“)“ nahrádzajú slovom „podžupanov“
4. Slová „samosprávny kraj“, „predseda“ alebo „podpredseda“ vo všetkých gramatických tvaroch sa v celom texte tohto zákona nahrádzajú slovami „župa“, „župan“ alebo „podžupan“ v príslušnom gramatickom tvare; to sa nevzťahuje na slovné spojenie „predseda komisie“ vo všetkých gramatických tvaroch.
5. Za § 23a sa vkladá nový § 24, ktorý vrátane nadpisu znie:
„§ 24
Ustanovenia k zmenám účinným od 1. januára 2009
(1) Samosprávny kraj podľa predpisov účinných 31. decembra 2008 je župou podľa predpisov účinných od 1. januára 2009.
(2) Zastupiteľstvo samosprávneho kraja, poslanec zastupiteľstva samosprávneho kraja, predseda samosprávneho kraja, podpredseda samosprávneho kraja, hlavný kontrolór samosprávneho kraja, úrad samosprávneho kraja a komisia zastupiteľstva samosprávneho kraja podľa predpisov účinných 31. decembra 2008 je župným zastupiteľstvom, poslancom župného zastupiteľstva, županom, podžupanom, hlavným kontrolórom župy, župným úradom a komisiou župného zastupiteľstva podľa predpisov účinných od 1. januára 2009.   
(3) Ak sa vo všeobecne záväznom právnom predpise používa pojem „samosprávny kraj“, „zastupiteľstvo samosprávneho kraja“, „poslanec zastupiteľstva samosprávneho kraja“, „predseda samosprávneho kraja“, „podpredseda samosprávneho kraja“, „hlavný kontrolór samosprávneho kraja“, „úrad samosprávneho kraja“ alebo „komisia zastupiteľstva samosprávneho kraja“ vo všetkých gramatických tvaroch, rozumie sa tým „župa“, „župné zastupiteľstvo“, „poslanec župného zastupiteľstva“, „župan“, „podžupan“, „hlavný kontrolór župy“, „župný úrad“ alebo „komisia župného zastupiteľstva“ v príslušnom gramatickom tvare. 



Čl. II

Tento zákon nadobúda účinnosť 1. januára 2009. 



























                                           
D ô v o d o v á   s p r á v a

A. Všeobecná časť

	Cieľom návrhu je zmeniť názov „samosprávny kraj“, ako aj názvy orgánov samosprávneho kraja a „vrátiť“ sa k historickému názvu „župa“ a z neho odvodených názvov orgánov župy. Obsahom návrhu je len predmetná zmena názvov, bez zásahu do obsahu samosprávneho zriadenia na tejto úrovni, ako aj bez zásahu do postavenia a kompetencií samosprávy vyšších územných celkov a jej orgánov.
            
            
	Návrh vychádza z historicky obyčajovo danej skutočnosti a bežne hovorovo zaužívanej tradície medzi obyvateľmi Slovenska. Používanie slovného spojenia „samosprávny kraj“ sa v praxi neujalo a občan sa riadi historicky zaužívanými výrazmi a pojmami, čo je nedostatkom platnej právnej úpravy, lebo vzniká rozpor medzi ustanoveným textom zákona a jeho používaním v reálnom živote.

	Navrhovaná právna úprava je v súlade s Ústavou Slovenskej republiky, s medzinárodnými zmluvami a inými medzinárodnými dokumentmi, ktorými je Slovenská republika viazaná.

	
Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie


1. 	Návrh zákona si pravdepodobne vyžiada náklady z rozpočtov vyšších územných celkov, súvisiace so zmenou názvu samosprávnych krajov a ich orgánov na župy a ich orgány. Predkladateľ nevie v tomto štádiu vyčísliť sumu týchto nákladov. Prijatím návrhu nevzniknú požiadavky na iné výdavky z verejných financií.

2.	Návrh zákona nemá finančný dopad na obyvateľov a hospodárenie podnikateľskej sféry a iných právnických osôb.

3.	Návrh zákona nebude mať vplyv na životné prostredie.

4.	Návrh  zákona nemá vplyv na zamestnanosť.

5.	Návrh zákona nemá vplyv na podnikateľské prostredie.




B. Osobitná časť

K článku I:
K bodom 1 až 5:
	Predmetom zmien obsiahnutých v týchto bodoch je len nahradenie názvu „samosprávny kraj“ názvom „župa“ a s tým súvisiace premenovanie orgánov samosprávneho kraja. 
	Predmetná zmena sa navrhuje vykonať jednak explicitným premenovaním orgánov, ktorých názvy sa nedali nahradiť všeobecným ustanovením a následne všeobecným ustanovením bodu 5.
	Vzhľadom na to, že platný zákon nepoužíval jednotne zavedené legislatívne skratky, resp. niektoré legislatívne skratky zavádzal dvakrát, vznikla potreba tento stav odstrániť a ustanoviť jednotne legislatívne skratky na orgány župy, ako aj odstrániť doterajšie nejednotné používanie týchto skratiek. Ide o zásahy, ktoré nebolo možné vykonať všeobecne v rámci bodu 5.

K bodu 5:
	Obsahom tohto novelizačného bodu je jednak vyjadrenie skutočnosti, že návrhom sa vykonáva len zmena názvov, a teda samosprávne kraje a ich orgány aj po účinnosti tejto novely nezanikajú a nevznikajú nové.
	Bolo tiež potrebné vyjadriť vo všeobecnom ustanovení § 24 ods. 3, že táto zmena sa uplatní aj vo vzťahu k iným všeobecne záväzným právnym predpisom.

K článku II:
            Účinnosť sa ustanoviť od 1. januára 2009. Dôvodom je vytvorenie časového priestoru na prípravu vyšších územných celkov na zmeny názvov, týmto zákonom uskutočnené.





Doložka zlučiteľnosti právneho predpisu
s právom Európskych spoločenstiev a právom Európskej únie


1.         Predkladateľ právneho predpisu: 
	Poslanci Národnej rady Slovenskej republiky 
	
2.         Názov právneho predpisu:	
	Návrh zákona, ktorým sa mení a dopĺňa zákon č.302/2001 Z.z. o samospráve vyšších   
            územných celkov (zákon o samosprávnych krajoch) v znení neskorších predpisov.

3.	Problematika návrhu právneho predpisu:
1. nie je upravená v práve Európskych spoločenstiev: 	- primárnom,
									- sekundárnom,
1. nie je upravená v práve Európskej únie:			- primárnom
									- sekundárnom,
1. nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.

Vzhľadom na vnútroštátny charakter navrhovaného právneho predpisu nie je potrebné vyjadrovať sa k bodom 4 až 6 doložky zlučiteľnosti.




